# Ffriseg

| Ffriseg
 |
| --- |
| *Frysk* |
|  |  Arwydd dwyieithog yn Almaeneg a Ffriseg y Gogledd yn Husum, yr Almaen. |
| Siaredir yn
 | Yr Iseldiroedd, Yr Almaen
 |
| Rhanbarth
 | Fryslân, Groningen, Niedersachsen, Schleswig-Holstein
 |
| Cyfanswm siaradwyr
 | 480,000
 |
| Teulu ieithyddol
 | Indo-Ewropeaidd
* Germanaidd
	+ Gorllewinol
		- Eingl-Ffrisiaidd
			* Ffriseg
 |
| Tafodieithoedd
 | Ffriseg y Gorllewin
Saterffriseg
Ffriseg y Gogledd

 |
| System ysgrifennu
 | Yr wyddor Ladin
 |
| Statws swyddogol
 |
| Iaith swyddogol yn
 | Yr Iseldiroedd Yr Almaen
 |
| Rheoleiddir gan
 | Fryske Akademy (Ffriseg y Gorllewin)
 |
| Codau ieithoedd
 |
| ISO 639-1
 | *Dim* |
| ISO 639-2
 | `–` |
| ISO 639-3
 | variously: fry – Ffriseg y Gorllewin frr – Ffriseg y Gogledd stq – Saterffriseg
 |
| Wylfa Ieithoedd
 | `52-ACA` |
|  Dosbarthiad yr ieithoedd Ffriseg yn Ewrop:
     Ffriseg y Gorllewin
     Saterffriseg
     Ffriseg y Gogledd |

Iaith Almaenaidd orllewinol a siaredir yn yr Iseldiroedd a'r Almaen yw **Ffriseg**. Tri amrywiad sydd i'r iaith: Ffriseg y Gorllewin, Ffriseg y Gogledd a Saterffriseg (Ffriseg y Dwyrain); mae nifer o ieithyddion yn eu hystyried yn dair iaith ar wahân. Ynghyd â'r ieithoedd Angliaidd maent yn ffurfio'r grŵp Eingl-Ffrisiaidd. Ffriseg yw'r iaith sy'n perthyn yn agosaf at y Saesneg, ac eithrio'r Sgoteg.

Tybir gan ambell ysgolhaig i iaith Eingl-Ffriseg fodoli yn y cyfnod cyn i'r Eingl-Sacsoniaid gyrraedd Prydain yn y 5g pan oedd y Ffrisiaid yn ymfudo i Loegr. Yn yr Hen Ffriseg mae cofnodion ysgrifenedig hynaf yr iaith, sy'n dyddio o ddiwedd y 13g, a pharhaodd y cyfnod hwn o'r iaith hyd ddiwedd y 16g. Dangosa Hen Ffriseg y nodweddion sy'n gwahaniaethu Ffriseg fodern a Saesneg oddi ar yr ieithoedd Almaenaidd eraill. Yn hanesyddol fe'i siaredir ar draws ardal Ffrisia: o'r Isalmaen (heddiw Noord-Holland) ar hyd arfordir Môr y Gogledd i Schleswig, ac Ynysoedd Ffrisia yng Ngeneufor yr Almaen. Anaml y defnyddid Ffriseg yn iaith ysgrifenedig yn y tair canrif nesaf, ond gwelir adfywiad yr iaith yn y ganrif ddiwethaf yng Ngorllewin Ffrisia. Yno mae cadarnle'r iaith, a'i defnyddir ar y cyd â'r Iseldireg; fe'i disodlir yn raddol gan yr Almaeneg yn Nwyrain a Gogledd Ffrisia.

## Dosbarthiad

### Ffriseg y Gorllewin

Ffriseg y Gorllewin yw'r iaith gryfaf o ran nifer ei siaradwyr: tua 470,000 a 467,000 ohonynt yn yr Iseldiroedd, yn nhaleithiau Fryslân (gan gynnwys ynysoedd Schiermonnikoog a Terschelling) a Groningen (yn bennaf bwrdeistref De Marne). Mae ganddi statws iaith daleithiol yn Fryslân ers 1996. Nifer isel sy'n llythrennog rugl, ond mae dros 70% o drigolion Fryslân yn medru siarad yr iaith. Ymhlith tafodieithoedd Ffriseg y Gorllewin mae Westerlauwers Fries, Súdhoeksk, Wâldfrysk, a Klaaifrysk. Adfywiodd llenyddiaeth Ffriseg yn y 19g. Defnyddir y Ffriseg mewn ysgolion a llysoedd yn nhalaith Fryslân, a hyrwyddir yr iaith a'i diwylliant gan y mudiad iaith Ried fan de Fryske Beweging a'r Fryske Akademy.

### Saterffriseg

Roedd ganddi tua 2000 o siaradwyr yn 2015, a'r rhan fwyaf ohonynt yn ganol oed neu'n hŷn. Fe'i chlywir yn nhalaith Niedersachsen yn yr Almaen: Saterland, Strücklingen, Ramsloh, a Scharrel yn ardal Cloppenburg.

### Ffriseg y Gogledd

Ym 1976 roedd 10,000 o siaradwyr, o boblogaeth o 60,000 o Ffrisiaid Gogleddol, yn nhalaith Schleswig-Holstein yng ngogledd yr Almaen. Yr arfordir rhwng Afon Eider ac Afon Wiedau ac Ynysoedd Gogledd Ffrisia yw ardal yr iaith (ynysoedd Föhr, Amrum, Sylt, Norstrand, Pellworm, grŵp Halligen, a Helgoland). Ymhlith y tafodieithoedd mae Mooringer (tir mawr, Mooringa), Ferring (Fohr-Amrum), Sölreng (Sylt), a Helgoland. Er nad oes fawr o agwedd negyddol tuag at yr iaith, fe'i siaredir yn bennaf gan yr hen bobl ac yn y cartref a dim ond ychydig sy'n ei darllen. Parheir i glywed tafodiaith Ferring, ond mae tafodiaith Sölreng bron wedi diflannu. Nid oes gan yr iaith droedle yn yr ysgol, yr eglwys neu'r farchnad.

Rhennir nifer o eirfa rhwng Ffriseg y Gogledd â'r Almaeneg Safonol ac Isel Sacsoneg Dwyrain Ffrisia, ac felly mae'n bosib i ambell siaradwr dwyieithog sy'n rhugl yn Ffriseg y Gorllewin a'r Almaeneg i ddeall Ffriseg y Gogledd.

## Cyfeiriadau

## Dolenni allanol

Wikipedia
 Argraffiad Ffriseg y Gorllewin Wicipedia, y gwyddoniadur rhydd

Wikipedia
 Argraffiad Saterffriseg Wicipedia, y gwyddoniadur rhydd

Wikipedia
 Argraffiad Ffriseg y Gogledd Wicipedia, y gwyddoniadur rhydd

* Ffriseg y Gorllewin Archifwyd 2007-09-29 yn y Peiriant Wayback Mercator Cyfryngau
* Ffriseg y Gogledd Archifwyd 2007-09-26 yn y Peiriant Wayback Mercator Cyfryngau
* Saterffriseg Archifwyd 2007-09-29 yn y Peiriant Wayback Mercator Cyfryngau
* Geiriadur Cymraeg-Ffriseg y Gorllewin Archifwyd 2016-05-06 yn y Peiriant Wayback
* Geiriadur Ffriseg y Gorllewin-Cymraeg Archifwyd 2016-05-06 yn y Peiriant Wayback
* (Ffriseg) Newyddion radio yn Ffriseg y Gogledd